《成都遨乐诗二十一首 其十七 伏日会江渎池》
宋代·田况

长空赤日真可畏，三庚遇火气伏藏。温风淟涊郁不开，流背汗浃思清凉。

江渎祠前有流水，欢注蓄泄为池塘。沈沈隆厦压平岸，好树荫亚芙蕖香。

登舟命酒宾朋集，逃暑大饮宜满觞。丝竹聒耳非自乐，肆望观者如堵墙。

吾侪未能免俗累，近日颇困炎景长。今晨纵游不觉暮，形为外役暑亦忘。

岂如高斋涤百虑，危坐自造逍遥乡。

作者简介：（1005—1063）信都人，徙居开封，字元均。仁宗天圣间进士。再举贤良方正科。夏竦经略陕西，辟为判官，言治边十四事。历右正言、知制诰。保州之役，以知成德军督诸将攻，坑杀降卒数百人。累官枢密使，以疾罢为尚书右丞，以太子少傅致仕。卒谥宣简。有《儒林公议》。